Yhdysvaltain mormonikirkon johto on tuominnut homojen syrjinnän työpaikoilla ja asuntomarkkinoilla. Tänään tiistaina järjestetyssä tiedotustilaisuudessa kirkon vanhimmat painottivat, etteivät perusihmisoikeudet voi olla riippuvaisia seksuaalisesta suuntautumisesta.

Samaan hengenvetoon mormonikirkko kuitenkin haluaa, että sille turvataan oikeus irtisanoa työntekijä, jos tämä on seksisuhteessa samaa sukupuolta olevan kanssa. Mormonien noudattaman linjan mukaan kirkon palveluksessa olevien homojen ja lesbojen on elettävä selibaatissa tai avioiduttava vastakkaista sukupuolta olevan kanssa.

Mormonikirkko haluaa myös julkishallinnon tai terveydenhuollon palveluksessa työskenteleville jäsenilleen laissa taatun oikeuden kieltäytyä suorittamasta uskontonsa vastaisia tehtäviä. Tällainen tehtävä voisi olla esimerkiksi keinohedelmöityksen antaminen lesboparille.

Lähteet: AP